**ՀԻՄՆԱՎՈՐՈՒՄ**

**«ԼԻՑԵՆԶԱՎՈՐՄԱՆ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԻ ԸՆԴՈՒՆՄԱՆ**

**1. Անհրաժեշտությունը**

Սույն օրենքի ընդունումը պայմանավորված է ՀՀ-ում լիցենզավորման ենթակա գործունեության՝ վայրի պահանջ չնախատեսող տեսակներով զբաղվելու համար Եվրասիական տնտեսական միության, Եվրոպական միության անդամ երկրների, ինչպես նաև Ամերիկայի Միացյալ Նահանգների, Կանադայի, Հարավային Կորեայի, Չինաստանի Ժողովրդական Հանրապետության, Ճապոնիայի, Միացյալ Թագավորության, Արաբական Միացյալ Էմիրությունների, Վրաստանի, Իրանի Իսլամական Հանրապետության իրավաբանական անձանց կողմից տվյալ պետության կողմից տրված համապատասխան լիցենզիայի (կամ համարժեք թույլտվության) առկայության դեպքում Հայաստանի Հանրապետությունում համապատասխան լիազոր մարմնին դիմելու և պարզեցված ընթացակարգով թույլտվություն ստանալու օրենսդրական կարգավորում սահմանելու անհրաժեշտությամբ:

**2. Ընթացիկ իրավիճակը և խնդիրները**

«Լիցենզավորման մասին» օրենքի 7-րդ հոդվածի 6.1-րդ մասի համաձայն՝ օտարերկրյա իրավաբանական անձինք Հայաստանի Հանրապետությունում իրավունք ունեն զբաղվել օրենքով նախատեսված լիցենզավորման ենթակա գործունեության համապատասխան տեսակով բացառապես ՀՀ կառավարության թույլտվությամբ։ Արդյունքում՝ համապատասխան ոլորտի պետական կառավարման լիազորված մարմնի կողմից կազմվում է ՀՀ կառավարության որոշման համապատասխան նախագիծ և ներկայացվում ՀՀ կառավարության քննարկմանը:

**3. Տվյալ բնագավառում իրականացվող քաղաքականությունը**

ՀՀ կառավարությունը որդեգրել է տնտեսական գործունեության պետական կարգավորման արդյունավետության բարձրացման, գործարար միջավայրի զարգացմանը խոչընդոտող դրույթների վերացման, պետության կողմից բիզնեսին, այդ թվում և օտարերկրյա իրավաբանական անձանց մատուցվող ծառայությունների բարելավման և պարզեցման քաղաքականություն:

**4․ Կարգավորման նպատակը և բնույթը**

ՀՀ-ում վայրի պահանջ չնախատեսող լիցենզավորման ենթակա գործունեության տեսակներով զբաղվելու համար Եվրասիական տնտեսական միության, Եվրոպական միության անդամ երկրների, ինչպես նաև Ամերիկայի Միացյալ Նահանգների, Կանադայի, Հարավային Կորեայի, Չինաստանի Ժողովրդական Հանրապետության, Ճապոնիայի, Միացյալ Թագավորության, Արաբական Միացյալ Էմիրությունների, Վրաստանի, Իրանի Իսլամական Հանրապետության իրավաբանական անձանց` տվյալ պետության կողմից տրված համապատասխան լիցենզիայի (կամ համարժեք թույլտվության) առկայության դեպքումպարզեցված ընթացակարգով թույլտվության տրամադրում՝ առանց ՀՀ կառավարության քննարկմանը ներկայացնելով։

**5. Նախագծի մշակման գործընթացում ներգրավված ինստիտուտները և անձիք**

Նախագիծը մշակվել է Հայաստանի Հանրապետության էկոնոմիկայի նախարարության կողմից:

**6. Ակնկալվող արդյունքը**

Նախագծի ընդունմամբ պայմանավորված ակնկալվող արդյունքը կլինի Եվրասիական տնտեսական միության, Եվրոպական միության անդամ երկրների, ինչպես նաև Ամերիկայի Միացյալ Նահանգների, Կանադայի, Հարավային Կորեայի, Չինաստանի Ժողովրդական Հանրապետության, Ճապոնիայի, Միացյալ Թագավորության, Արաբական Միացյալ Էմիրությունների, Վրաստանի, Իրանի Իսլամական Հանրապետության իրավաբանական անձանց կողմից Հայաստանի Հանրապետությունում գործունեության իրականացման վայրի պահանջ չնախատեսող լիցենզավորման ենթակա գործունեության տեսակներով զբաղվելու համար պահանջվող ընթացակարգերի դյուրինացումը՝ բացառելով ՀՀ կառավարության քննարկմանը ներկայացնելու պահանջը:

Նախագծի 1-ին հոդվածի 2-րդ մասով լրացվող օրենքի 6․2 մասում նշված բացառությունները պայմանավորված են հետևյալ հանգամանքներով․

* Պաշտ­պանության նախարարության կողմից տրամադրվում են ռազմական նշանակության արտադրանքի ներմուծման և արտահանման, տարանցիկ փոխադրման, առևտրի միջնորդական գործունեության լիցենզիաներ և դրանցից բխող թույլտվություններ (օրենքի 43-րդ հոդվածի 2-րդ մասի աղյուսակի 1-ին կետի 8-րդ, 9-րդ, 10-րդ ենթակետեր): Ռազմական նշանակության արտադրանքի շրջանառությունը զգայուն և հսկվող գործ­ընթաց է, որի նկատմամբ ամբողջ աշխարհում իրականացվում է խիստ վերա­հսկո­ղու­թյուն։ Ուստի, հաշվի առնելով Հայաստանի Հանրապետության անվտան­գու­թյունն ու պետական շահերը, ինչպես նաև ՀՀ ստանձնած միջազգային պարտա­վո­րու­թյունները՝ Նախագծով առաջարկվող մոտեցումը նշված գործունեության տեսակների մասով նպատակահարմար չէ։
* Ֆինանսների նախարարության կողմից տրամադրվում են վիճակախաղերի և շահումով, ինտերնետ շահումով խաղերի և խաղատների կազմակերպման լիցենզիաներ (օրենքի 43-րդ հոդվածի 2-րդ մասի աղյուսակի 15-րդ կետի 1-ին և 3-րդ ենթակետեր)։ Վիճակախաղերի մասին ՀՀ օրենքի 4-րդ հոդվածի համաձայն Հայաստանի Հանրապետությունում վիճակախաղերի կազմակերպման գործունեություն կարող են իրականացնել *միայն Հայաստանի Հանրապետության քաղաքացի և (կամ) Հայաստանի Հանրապետությունում գրանցված իրավաբանական անձ հանդիսացող հիմնադիրներ ունեցող Հայաստանի Հանրապետությունում գրանցված առևտրային կազմակերպությունները*` համապատասխան լիցենզիայի հիման վրա:

 Շահումով խաղերի, ինտերնետ շահումով խաղերի և խաղատների մասին ՀՀ օրենքի 4-րդ հոդվածի համաձայն Հայաստանի Հանրապետությունում շահումով խաղերի, ինտերնետ շահումով խաղերի, խաղատների գործունեություն կարող են իրականացնել *Հայաստանի Հանրապետությունում գրանցված առևտրային կազմակերպությունները*` լիազոր մարմնի կողմից տրված համապատասխան լիցենզիայի հիման վրա:

 «Վիճակախաղերի կազմակերպում» և «ինտերնետ շահումով խաղերի կազմակերպում» գործունեությունները գործունեության իրականացման վայրի պահանջ չնախատեսող լիցենզավորման ենթակա գործունեության տեսակներ են, սակայն վերը նշված օրենքներով օտարերկրյա իրավաբանական անձանց համար սահմանված են սահմանափակումներ նշված գործունեություններով զբաղվելու համար:

* ՀՀ հանրային ծառայությունները կարգավորող հանձնաժողովի կողմից տրամադրվում են էլեկտրաէներգետիկական շուկայի օպերատորի ծառայությունների լիցենզիաներ (օրենքի 43-րդ հոդվածի 2-րդ մասի աղյուսակի 8-րդ կետի 5-րդ ենթակետ)։ «Էներգետիկայի մասին» օրենքի 39-րդ հոդվածի համաձայն, էլեկտրաէներգետիկական շուկայի օպերատորի ծառայությունն իր բնույթով բացառիկ է և օտարերկրյա պետության կողմից տրված լիցենզիայի հիման վրա ՀՀ-ում համարժեք գործունեություն իրականացվել չի կարող, ուստի Նախագծով առաջարկվող մոտեցումը նշված գործունեության տեսակի մասով նպատակահարմար չէ։
* ՀՀ կենտրոնական բանկի կողմից տրամադրվում են արժութային կարգավորման, արժեթղթերի շրջանառության, բանկային և ֆինանսավարկային կազմակերպությունների բնագավառի լիցենզիաներ (վայրի պահանջ նախատեսված չէ օրենքի 43-րդ հոդվածի 2-րդ մասի աղյուսակի 5-րդ կետի 1-ին, 2-րդ, 3-րդ ենթակետերով, 6-րդ կետի 1-ին, 3-րդ, 4-րդ, 5-րդ, 7-րդ, 8-րդ, 9-րդ, 10-րդ, 11-րդ, 12-րդ, 13-րդ ենթակետերով սահմանված գործունեության տեսակների համար)։ Համաձայն «Լիցենզավորման մասին» օրենքի 8-րդ հոդվածի 2-րդ մասով սահմանված հատուկ կարգավորման՝ օրենքով սահմանված լիցենզավորման, այդ թվում` լիցենզիաների տրման, դրանց գործողության ժամկետի երկարաձգման, վերաձևակերպման, գործողության կասեցման, դադարեցման և այլ ընթացակարգերը և պահանջները չեն տարածվում սույն օրենքի 43-րդ հոդվածով նախատեսված` Հայաստանի Հանրապետության կենտրոնական բանկի կողմից տրվող լիցենզիաների վրա: ՀՀ կենտրոնական բանկի կողմից առաջարկվել է Նախագծով առաջարկվող մոտեցումը չկիրառել վերջինիս կողմից տրվող լիցենզիաների հիման վրա իրականացվող գործունեության տեսակների վրա:

**7. Այլ տեղեկություններ (եթե այդպիսիք առկա են)**

«Լիցենզավորման մասին» օրենքում լրացումներ կատարելու մասին» օրենքի ընդունմամբ ՀՀ պետական բյուջեի (կամ տեղական ինքնակառավարման մարմնի բյուջեի) ծախսերի կամ եկամուտների ավելացում կամ նվազեցում չի ակնկալվում:

**8․ Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ․**

Նախագիծը չի բխում ռազմավարական հետևյալ փաստաթղթերից՝ Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ։